google/wiki40b huggingface dataset:
טרגובישטה (בולגריה)

היסטוריה

ראשית התיישבות מאורגנת באזור על ידי שבטים תראקים מתוארכת לתקופת הברונזה המאוחרת. במקום נמצאו שרידים מהמאה ה-5 לפנה"ס עידן הממלכה התראקית. במהלך המאה ה-1 לפנה"ס נכבש המקום על ידי צבא הרפובליקה הרומית ועם הפיצול באימפריה הרומית עבר לידי האימפריה הביזאנטית. בפאתי טרגובישטה נמצאו שרידי מצודה ביזאנטית, ישוב מתקופת האימפריה הבולגרית הראשונה ומצודה נוספת מתקופת האימפריה הבולגרית השנייה. במחצית השנייה של המאה ה-14 נפל היישוב בידי האימפריה העות'מאנית והוא מוזכר בשמו העות'מאני אֶסְקִי דֶג'וּמָאיָיה בתעודות עות'מאניות מ-1573. במחצית השנייה של המאה ה-19 עידן התחייה הלאומית הבולגרית נבנו בעיר כנסיות ובית ספר והיא שימשה בסיס אזורי לתנועת המרד הבולגרי נגד העות'מאנים. ב-9 בינואר 1878 במהלך המלחמה העות'מאנית-רוסית (1877–1878) נכבשה העיר על ידי צבא האימפריה הרוסית ולאחריה הפכה מתוקף סיכומי קונגרס ברלין, חלק מנסיכות בולגריה. ב-1934 שונה שם העיר לטרגובישטה שמשמעו שוּק או יָרִיד.

כלכלה ותחבורה

51% מהתוצר המקומי הגולמי מגיעים ממסחר וקמעונאות, 13.4% מתעשייה, 10.2% מתחבורה ו-5% מחקלאות. למעלה ממחצית התמ"ג בתחום התעשייה מגיע מתעשיית המזון והטבק. הגידולים החקלאיים המרכזיים הם חיטה, שעורה, תירס, חמניות וענבים. כמו כן מגדלים צאן, בקר וחזירים לתעשיית הבשר והחלב. טרגובשיטה מצויה על הכביש המהיר בין וארנה לסופיה ומקושרת לרשת כבישים בין עירוניים לערים הסמוכות. העיר מחוברת לרשת מסילות הברזל הבולגרית ותחנת הרכבת המרכזית בעיר מקושרת לקו הישיר סופיה – גורנה אוריאחוביצה - וארנה. כ-13 ק"מ מהעיר ממוקם נמל תעופה קטן המשמש לתעבורת נוסעים ותעבורת סחורות.

דמוגרפיה

אוכלוסיית טרגובישטה מצויה במגמת קיטון בשיעור שנתי של 5%, בשל אחוז תמותה הגדול מאחוז הילודה. 49.1% מהאוכלוסייה הם גברים ו-50.9% הן נשים. בראשית המאה ה-21 עמד שיעור האבטלה בטרגובישטה על 28.4%.

אקלים

בטרגובשיטה שורר אקלים ממוזג. הטמפרטורה שנתית הממוצעת היא 10.7ᵒc וכמות המשקעים השנתית הממוצעת היא 585 מילימטרים. מהירות הרוח הממוצעת היא בין 4 ל-5 מטר לשנייה.

הקהילה היהודית

בטרגובישטה התגוררה קהילה יהודית קטנה בת כמה עשרות נפשות. הקהילה לא נכללה ברשימת 34 הקהילות המאורגנות בממלכת בולגריה. לאחר מלחמת העולם השנייה עלו מרבית יהודי העיר למדינת ישראל. ב-28 במאי 1949 בשלהי גל העלייה, ערך הקונסיסטוריון של יהודי בולגריה מפקד ובטרגובישטה נמנו 9 יהודים. בראשית המאה ה-21 לא התגוררו יהודים בעיר.
מרה בלר

ביוגרפיה

בלר נולדה בצ'רנוביץ. עלתה לישראל בשנת 1964. עם עלייתה החלה ללמוד באוניברסיטה העברית לתואר בפיזיקה ומתמטיקה ואחר כך המשיכה לתואר שני בפילוסופיה של המדעים. את תואר הדוקטור עשתה באוניברסיטת מרילנד בארצות הברית. נושא הדיסרטציה שלה היה "The genesis of interpretations of quantum physics 1925–1927".
בשנת 1984, לאחר שסיימה את עבודת הדוקטורט בארצות הברית הצטרפה לסגל האוניברסיטה העברית כמורה וחוקרת בתוכנית להיסטוריה ופילוסופיה של המדע.
בשנת 1999 יצא ספרה Quantum Dialogue The Making of Revolution. הספר נבחר על ידי כתב העת Journal of the History of Ideas כספר הטוב ביותר להיסטוריה אינטלקטואלית לשנת 1999.
בשנת 1990 מונתה למרצה בכירה, ובשנת 1998 מונתה לפרופסור מן המניין (בצעד חריג מכיוון שלא כיהנה קודם כדרגת פרופסור חבר). בין השנים 2001 –2004 שימשה בתפקיד פרו-רקטור האוניברסיטה העברית.
מרה הייתה נשואה לאהרון ואם לדנה ומיכאל. הייתה בת 59 במותה.
משחק מיקוח

פתרון משחק המיקוח

פתרון לבעיית המיקוח הוא פונקציה  המתאימה לכל בעיית מיקוח  תוצאה יחידה, נקודה ב כלשהי ב-.

קיימים כמה סוגי פתרונות למשחק מיקוח, כאשר אלו נבדלים זה מזה בהנחות המגדירות את התנאים הרצויים לשם קבלת הסכמה בין השחקנים.
בהתייחס ליישומם של פתרונות משחקי מיקוח הרי שחלק מאלו תלויי סיטואציה, תרבות ונורמה.

פתרון נאש עבור משחק עם יותר משני שחקנים

בדומה למקרה עבור שני שחקנים, על משפחת המשחקים  ניתן להגדיר פתרון אחד ויחיד המקיים את עקרונות נאש (סימטריה, יעילות, קווריאנטיות ואי-תלות), והפתרון הוא 
כלומר,  הוא הווקטור  עבורו שטח המלבן (ה-n ממדי)  הוא מקסימלי
תומאס מרשל

ביוגרפיה

מרשל נולד במנצ'סטר הצפונית שבאינדיאנה. בסיום לימודי משפטים הוא הוסמך בשנת 1875 לעריכת דין והחל לעסוק במקצוע בעיר קולומביה.
בשנים 1909–1913 כיהן מרשל כמושל אינדיאנה. במהלך תקופה זו הוא לקח חלק פעיל בפעילות המפלגה הדמוקרטית במדינה. כמושל הוא אשרר חוק בנוגע לתעסוקת ילדים ומספר חוקים הנוגעים למיגור שחיתות, אך רבות מהרפורמות שאותן תכנן לא הוצאו לפועל, כמו גם תוכניתו לכתיבה מחדש של חוקת אינדיאנה, ומרשל לא נתפס כפוליטיקאי ממולח. בהוראתו לא מולאו מספר חוקים בנושא עיקור כפוי שהועברו טרם היבחרו, וכן לא בוצעו הוצאות להורג בשל התנגדותו לעונש מוות.
בוועידת המפלגה הדמוקרטית שנערכה בשנת 1912 הוצע מרשל כמועמדה של אינדיאנה לתפקיד נשיא ארצות הברית. למשך תקופה נדמה היה שהמפלגה אכן תתמוך במועמדותו כמועמד פשרה, אך לבסוף הובעה תמיכה במועמדותו של וודרו וילסון לנשיא. מרשל נבחר למועמד למשרת סגן הנשיא והתמודד ונבחר לצדו של וילסון הן בבחירות 1912 והן בבחירות 1916. כסגן נשיא הוא כיהן בין 1913 ל-1921 ולבקשת וילסון הוא הוזמן באופן קבוע לישיבות הקבינט. למרות זאת, דבריו של מרשל בישיבות הקבינט לא זכו לתשומת לב יתרה ותפקידו העיקרי של סגן הנשיא בקיום פגישות עם חברי הסנאט של ארצות הברית הועבר לידי וילסון במטרה לחזק את קשריו עם ההרשות המחוקקת. החלטה זו של וילסון הייתה לחלק מתפקיד הנשיא מאותה עת ואילך, על אף שסגן הנשיא משמש מתוקף תפקידו כנשיא הסנאט. למרות העדר האמון בין השניים, וילסון בחר לשוב ולהעמיד את מרשל לבחירה בשנת 1916 ולהפגין אחדות מפלגתית והמשכיות.
לאחר היבחרו מחדש למשרת סגן הנשיא היה מרשל נציגו של וילסון ברחבי ארצות הברית לעודד את תמיכת האזרחים במלחמת העולם הראשונה. עם יציאתו של הנשיא וילסון לחתימת חוזה ורסאי הופקדה בידי מרשל הסמכות לנהל את ישיבות הקבינט. באוקטובר ובנובמבר 1919 סבל הנשיא וילסון משני התקפי שבץ, בעקבות השני בהם הוא נותר משותק חלקית ונבצר ממנו למלא את תפקידו. מרשל בחר שלא ליצור תקדים ולבקש את סמכויות הנשיא ומילא באופן בלתי רשמי את מלוא סמכויותיו הטקסיות של וילסון. הוא נותר סגן הנשיא עד לסיום כהונתם ב-1921.
בתום כהונתו כסגן הנשיא חזר מרשל לעסוק בעריכת דין באינדיאנפוליס, לצד כתיבת מספר ספרים משפטיים וספר זיכרונותיו. בשנים 1922–1923 הוא כיהן גם כיו"ר מועצת הפחם הלאומית. בשנת 1925, במהלך ביקור בוושינגטון הבירה, הוא נפטר. כאיש ציבור היה מרשל ידוע בחוש ההומור המפותח שלו.
אניקשט

היסטוריה

העיר נוסדה ב-1440 וקיבלה זכויות עיר ב-1516. נחרבה לחלוטין בימי מלחמת העולם הראשונה ושוקמה בתקופת ליטא העצמאית.
בשנת 1897 היוו יהודי העיר כ-70% מכלל התושבים. אחוז היהודים בעיר ירד בעקבות מלחמת העולם הראשונה, וב-1921 התגוררו בה 1,800 יהודים, שהיוו 45% מכלל האוכלוסייה.
בין רבני העיר נודעו: ר' גרשון ב"ר אבלי איסרליס מלובלין, אבי סבו של ר' אברהם אבלי פאסוועלער; ר' אריה לייב בן נתן נטע אב"ד ברודי, אחיו של ר' דוד טבל בן נתן נטע מליסא; ר' אליהו רגולר; ר' משה יואל גוריון; ר' אברהם אהרן בורשטין; ור' שמואל אביגדור פייבלזון. רבה האחרון של העיר היה ר' קלמן יצחק קדישביץ, "הצדיק מלוטובה", הוא נספה בשואה.
מפקד פלוגה

מפקד פלוגה או בקיצור מ"פ (קרי: מם פא), הוא תפקיד אשר ניתן לקצינים בצה"ל בדרגת סרן או רב-סרן, על מנת למפקד על פלוגת לוחמים.
בצה"ל מתייחס מונח זה למפקד יחידה הכפופה לגדוד חי"ר, שריון, הנדסה קרבית, איסוף קרבי חטיבת החילוץ ויחידות מובחרות. בחיל התותחנים ובמערך ההגנה האווירית מכונה מפקד הפלוגה מסו"ל (מפקד סוללה). דרגתו של מפקד הפלוגה היא בדרך כלל דרגת סרן, לעיתים רב-סרן ולעיתים נדירות יותר סגן. מפקד פלוגה לרוב השתלם בקורס מפקדי פלוגות, ולעיתים נדירות יותר הוא גם בוגר תואר ראשון מהמכללה לפיקוד טקטי.
בחילות היבשה, למפקד פלוגה לוחמת כפופים ארבעה קצינים: סגנו ושלושת מפקדי המחלקות שתחתיו. לסגנו יש לרוב דרגת סגן ולמפקדי המחלקות יש דרגת סגן משנה. לרוב מפקד פלוגה אחראי על אחד עשר כלי רכב קרביים ועל כלי רכב מנהלי אחד. רכב קרבי ראשון (טנק, תותח מתנייע או נגמ"ש) הוא רכב בפיקודו הישיר. הוא משמש אותו ואת צוות החיילים הפשוטים הקרובים לו ביותר. השני של הצוות הישיר של סגנו ותשעת הנותרים מתחלקים כל בשלשות בין המחלקות. בכול מחלקה יש רכב קרבי אחד בפיקוד ישיר של מפקד המחלקה, אחד לסמל המחלקתי ואחד לאחד ממפקדי הכיתות. את הרכב המנהלי מפעילים רב הסמל הפלוגתי, סגנו ונהגו.
התקן לצוות טנק בצה"ל הוא ארבעה חיילים. לכן מפקד פלוגת שריון לוחמת אמור לפקד על 44 לוחמים (כולל עצמו) ועוד צוות מנהלי קטן. בחיל התותחנים המצב דומה לזה שבשריון. בנגמ"ש של חיל רגלים יכולים להיות בין שישה ל-12 חיילים. לכן מפקד פלוגת חיל רגלים לוחמת יפקד על 66 עד 131 לוחמים וצוות מנהלי קטן.
הייקו זימנס

חייו

זימנס נולד בשלזוויג-הולשטיין ולמד אצל הנס גבהרד, ולטר קראפט, מיכאל שניידר ומארי-קלייר אלן. בקונצרט הבכורה שלו הופיע בגיל 16 בברלין. את דרכו המוזיקלית החל זימנס בכנסיית הגואל בבאד הומבורג, שם ייסד את פסטיבל העוגב "פוגאטו", הנערך מדי שנתיים, שבראשו הוא עומד עד היום. מאז 1998 פעיל זימנס בכנסיית סנקט מתאוס במינכן ומשנה זו הוא גם מנצחה ומנהלה של מקהלת המוטטים של מינכן. 
ב-3 באפריל 2012 ניצח הייקו זימנס בתל אביב על הביצוע הראשון המלא בישראל של האורטוריה "יורם" של פאול בן חיים, בהשתתפות סולנים מגרמניה, מקהלת המוטטים של מינכן והתזמורת הפילהרמונית הישראלית.
הרנאנס

קריירת מועדונים

הרנאנס התחיל את קריירת הנוער שלו בקבוצת אוניבול פרנמבוקו, קבוצת כדורגל קטנה מהעיר בה נולד אליאנסה, בקבוצה הוא שיחק משנת 1999 עד שנת 2000, עד שעזב את אוניבול לקבוצת סאו פאולו הברזילאית, בה הוא שיחק שלוש שנים עד שעלה לקבוצת הבוגרים של סאו פאולו.
בסאו פאולו הרנאנס בילה ארבע שנים, בשנת 2006 הושאל לעונה לקבוצת סנטו אנדרה. כעבור עונה, הרנאנס שב לקבוצת סאו פאולו מההשאלה, בשנת 2010, נגמר להרנאנס החוזה עם קבוצתו סאו פאולו, ב-6 באוקטובר 2010, נמכר הרנאנס לקבוצת לאציו מהסרייה א'.
לאחר חמש שנים בברזיל, הרנאנס נמכר לקבוצת לאציו האיטלקית, סאו פאולו קיבלה בתמורתו של הרנאנס 11.1 מיליון יורו.
ב-31 בינואר 2014 חתם באינטר מילאנו לארבע וחצי שנים. ב-31 באוגוסט 2015 חתם ביובנטוס עבור 11 מיליון אירו. 
ב-9 בפברואר 2017 חתם בחביי צ'יינה פורצ'ן הסינית עבור 10 מיליון אירו. ב-19 ביולי 2017 הושאל לקבוצת נעוריו סאו פאולו.

נבחרת לאומית

הרנאנס שיחק ביחד עם נבחרת ברזיל עד גיל 23, באולימפיאדת בייג'ינג, ושיחק בחמישה מתוך ששת המשחקים של ברזיל באותו טורניר, במשחקו הראשון באולימפיאדה, מול נבחרת בלגיה, הבקיע את שערו היחיד באולימפיאדה, והשער האחרון לפני שעלה לנבחרת הבוגרת, בנבחרת ברזיל, השתתף רק במשחקי ידידות, והבקיע שער אחד בניצחון 2-0 של ברזיל על נבחרת גבון.
ואופס

היסטוריה

לאחר קבלת העצמאות של רפובליקת קולומביה הגדולה מהאימפריה הספרדית בתחילת המאה ה-19 האזור נכלל תחילה בפרובינציית פופאיאן אך כעבור שנים ספורות נכלל במחוז בויאקה. לאחר פיצול הרפובליקה ב-1830 האזור נכלל ברפובליקת גרנדה החדשה והשתייך לטריטוריית קקטה. ב-1857 הרפובליקה הפכה לפדרלית והטריטוריה נכללה במדינת קאוקה. ב-1863 הרפובליקה הפכה לארצות הברית של קולומביה והמדינות המקוריות המשיכו להתקיים. ב-1886 ארצות הברית של קולומביה הפכה לרפובליקת קולומביה הלא-פדרלית והאזור נכלל במחוז קאוקה.
עד סוף המאה ה-19 האזור היה מיושב כמעט לגמרי על ידי שבטי ילידים, בעיקר דוברי שפות טוקאנואניות . באותה תקופה ובתחילת המאה ה-20 החלו לפעול באזור מיסיונים וכן החלו להפיק גומי מיערות הגשם באזור, מה שהוביל לגידול באוכלוסייה. ב-1910 פוצלה מן מחוז קאוקה הקומיסריה (יחידה דומה למחוז אך במעמד פחות יותר ותחת שליטה הדוקה יותר של השלטון המרכזי) של ואופס, שכללה את שטחי מחוזות ואופס, גואביארה וגואאיניה המודרניים. הבירה הראשונה של הקומיסריה הייתה קלמר בשטחי מחוז גואביארה המודרני, אך ב-1936 הבירה הועברה למיטו שזה עתה נוסדה.
ב-1963 פוצלה מן הקומיסריה קומיסריה נפרדת של גואאיניה וב-1977 פוצלה קומיסריה נוספת - הקומיסריה של גואביארה. ב-1991 שודרג מעמד הקומיסריה למחוז.

כלכלה

כלכלת המחוז מסתמכת על חקלאות, הכוללת בין היתר גידול מניהוט, תירס, בננה ויאם, דייג, יערנות ותיירות.
צוק גיברלטר

גאולוגיה וגאוגרפיה

מקורו של הצוק בתור היורה, לפני כ-200 מיליון שנים, כאשר הלוח האירו-אסיאתי והלוח האפריקאי התנגשו זה בזה. בצידו המזרחי של הצוק משתרע שטח חולי דחוס שמקור בעידן הקרח. אורכו של הצוק הוא כ-3.5 ק"מ מצפון לדרום ורוחבו המרבי הוא קילומטר בודד. לצוק מספר פסגות - רוק גאן בטרי (Rock Gun Battery) היא הצפונית שבהן והיא נישאת לגובה של 411.5 מטר, גבעת סיגנל (Signal Hill) בתווך מגיעה לגובה של 387 מטר ורכבל מוליך אליה; והפסגה (Summit) בדרום שגובהה הוא 426 מטר. המורדות הצפוני והמזרחי של הצוק תלולים מאוד ואינם מיושבים. לעומת זאת השיפועים בצד המערבי המשתפל לעבר העיר גיברלטר ובצד הדרומי היורד בהדרגה לעבר כף אירופה מתונים יותר. מעבר לרכבל מוליכים מספר כבישים אל פסגותיו של הצוק, רובם לאורך המדרונות המערבי והדרומי.
בצוק למעלה מ-150 מערות שנוצרו כתוצאה מחלחול מי הגשמים באבן הגיר ממנה עשוי הצוק. מערת סנט מייקל (St. Michael's Cave) השוכנת בגובה של 300 מטר במדרון המערבי, היא מערכת של מערות עשירות בנטיפים ובזקיפים, והיא הידועה בין מערות הצוק. מערה ידועה נוספת היא מערת גורהם (Gorham's Cave) השוכנת סמוך לגובה פני הים במדרון המזרחי של הצוק. היא התפרסמה בזכות שרידים מתקופת האדם הניאנדרטלי שגילם מוערך בכ-30,000 שנים שנמצאו בה.

החי והצומח

כ-40% משטחה של גיברלטר מוגדרים כשמורת טבע מאז שנת 1993. שטח השמורה מכסה את חלקו העליון של הצוק והיא מכונה באופן רשמי "שמורת הטבע של הצוק העילי" (Upper Rock Nature Reserve).
240 מיני עופות נסקרו בצוק, רובם עופות נודדים החולפים במקום לאורך נתיב נדידת הציפורים החשוב שבקצהו המערבי של הים התיכון. נוסף על אלה חיים בצוק מספר מיני יונקים שהידועים שבהם הם המקוקים הברבריים של גיברלטר, זוחלים ודו-חיים.
מעל 600 מיני צמחים נסקרו על הצוק, במיוחד על מורדותיו המערביים העליונים, ואלה כוללים שרכים, טחבי עלים וחזזיות. שישה מהמינים אינם מופיעים בשום מקום ברחבי יבשת אירופה.

מתקן איסוף המים

בחלקו המרכזי של המדרון המזרחי, מעל סנדי ביי, השתרע בעבר מתקן לאיסוף מי גשמים (מסומן בתכלת במפה). המתקן הוקם במדרון החולי הדחוס באמצעות פח גלי ובטון. הנגר העילי שזרם מראש ההר, נאסף בתעלה פתוחה שהובילה אותו למאגר תת-קרקעי בצוק.
הקמת המתקן החלה בשנת 1903 ונמשכה בשלבים עד 1961. המתקן הצטרף לארבעה מאגרים קיימים דומים בצדו המערבי של הצוק, אשר נבנו בין השנים 1898 ל-1901, אך לא ענו על הצרכים. בשלב הראשון השתרע המתקן על פני שטח של 40 דונם, וב-1961 כיסה שטח של 136 דונם. פירוקו של המתקן החל בשנת 2001 ולאחר חמש שנים הושב המדרון למצבו הקודם והתכסה בצמחייה טבעית.
Polythene Pam

הרקע והיצירה

השיר הוצג במקור במהלך ההקלטות לאלבום הלבן, ודמו שלו אשר הוקלט באשר (Esher) - עיר מגוריו של ג'ורג' האריסון נמצא ב-Anthology 3.
לנון תיאר את השיר הזה (ביחד עם השיר Mean Mr. Mustard) ב-The Beatles Anthology כ"קצת שטויות שכתבתי בהודו".

ב-1980, לנון אמר על השיר:"זה היה אני, זוכר אירוע קטן עם אישה מג'רזי, וגבר שהיה התשובה האנגלית לאלן גינסברג... פגשתי אותו כשהיינו בטיול והוא לקח אותי חזרה לדירה שלו ולי הייתה בחורה ולו הייתה בחורה שהוא רצה להכיר לי. הוא אמר שהיא הייתה לבושה בניילון (Polythene), דבר שהיה נכון. היא לא נעלה מגפי ג'ק (Jackboots) או קילטים (Kilt, לפי שורות השיר), אני פשוט סוג של אדם מורכב. חולת מין לבושה בניילון. סתם חיפשתי משהו לכתוב עליו".
לנון שר את השיר במבטא ליברפולי-סקאווסי (Scouse) כבד מאוד.
Polythene הוא וריאציה בריטית למילה Polyethylene. השם Polythene Pam מקורו בכינויה של מעריצה של הביטלס משנותיהם המוקדמות, מימי מועדון המערה (The Caveren Club, מועדון רוק'נ'רול ליברפולי משנות ה-50' שבו הביטלס נהגו להופיע רבות בשנותיהם הראשונות) שנקראה פאט הודגט (כיום דווסון[Dawson]) והייתה נוהגת לאכול לעיתים פוליתיאן. היא נהפכה ידועה כ-"פולאת'ין פאט" (Polythene Pat).
היא אמרה בריאיון "נהגתי לאכול פוליתיאן כל הזמן. הייתי קושרת אותם בקבוצות ואוכלת. לפעמים אפילו נהגתי לשרוף פוליתיאן ואז לאכול את זה כשזה התקרר".

מיקום בתקליט

באלבום, השיר מחובר לרצועה הקודמת- Mean Mr. Mustard מבחינה מוזיקלית, כשתי רצועות מאוחדות שמתנגנות אחת אחר השנייה ללא הפסקה ביניהם. השירים גם מחוברים ביניהם מבחינה עלילתית, מכיוון שמוזכר בשיר Mean Mr. Mustard שלדמות הראשית (מר. מוסטארד, מר. חרדל בתרגום חופשי) יש אחות בשם פאם (Pam).
במקור, השורה "אחותו פאם....." (...His sister Pam) הייתה "אחותו שירלי..." (...His sister Shirley. אחותו של לנון נקראת שירלי, שעליה נכתב השיר המקור), אך לנון שינה את השורה כדי לתרום להמשכיות של המחרוזת בצד השני של האלבום. השיר Her Majesty היה אמור להיכלל בין Mean Mr. Mustard לשיר זה, אך לאחר בקשתו של מקרטני הוסר.
השיר ממשיך ללא הפסקה לשיר הבא אחריו באלבום- She Came in Through the Bathroom Window. ב-0:47 מישהו מתחיל לנגן בתוף מרים, ואז, בערוץ השמאלי, ניתן לשמוע את מקרטני צועק "Yeah!" בזמן שלנון צועק "Great!".
מבחינה יצירתית, השיר נגמר עם צלילים של סולו גיטרה, בכל נקודה שבה לנון אומר "נקשיב לזה כעת". (We'll listen to than now)]
לנון צוחק, מלווה בצעקת "Oh, Look out!" של מקרטני, ופתאום, באופן כמעט בלתי-נשמע, מישהו אומר "אתה צריך..." (You should....) לפני המעבר לשיר הבא. בנוסף, בסולו הגיטרה, ניתן לשמוע במידה מעטה מישהו סופר מספרים עוקבים.

שימושים וגרסאות כיסוי

ב-1976 רוי ווד מה-Electric Light Orchestra הקליט את השיר בשביל הסרט הדוקומנטרי-מוזיקלי All This And World War II (כל זה ומלחמת העולם השנייה). 

ב-1999 הלהקה Atom and His Package הקליטו גרסת כיסוי לשיר באלבומם Making Love. 

בהופעתו ב-2009- "Hello New York", מקרטני שינה את מילותיו של שירו Band On The Run (להקה במנוסה) מ-"וג'יילורמן, וסיילור סאם, חיפשו אחר כולם" (And the Jailor man, and Sailor Sam, were searching everyone), ל-"פולאת'ין פאם וסיילור סאם, חיפשו אחר כולם" (Polythene Pam and Silor Sam, were seraching everyone).]
איך האדם הקדמון המציא לגמרי במקרה את הקבאב הרומני

העלילה

בספר מספר סבא יקיר לנכדו מיכאל על האדם הקדמון, שמאס באכילת שורשים, לטאות ודרדרים, והחליט שהוא רוצה קבאב רומני. מאחר שבימים ההם עוד לא היו רומנים וגם לא היו מסעדות, יצא האדם הקדמון לחפש אחר הקבאב הרומני. הסיפור מתאר את החיפושים הארוכים וגם את הדרך המופלאה שבה נוצר, בסופו של דבר, הקבאב הרומני.

מוסר השכל

בלא להזכיר זאת באופן מפורש, הספר מלמד כי בחיים לעיתים מומצאים דברים חשובים לאו דווקא כתוצאה של תכנון ומחשבה מראש, אלא תוך צירופי מקרים ונסיבות.
קבוצת הארמיות רופרכט

היסטוריה

ב-1 ביולי 1916 הותקפה הארמייה השנייה על ידי הכוחות הבריטים במסגרת הקרב על הסום. ב-19 ביולי במהלך הקרב, עקב ריבוי הכוחות בגזרה, שהייתה בפיקוד הארמייה, הוחלט לפצל את הכוחות ולתת את הפיקוד בגזרה הצפונית לארמייה הראשונה שהוקמה מחדש בפיקוד פריץ פון בלוב, שהיה מפקד הארמייה השנייה, ואילו הארמייה השנייה הועמדה תחת פיקוד גנרל מקס פון גלוויץ, שמונה בנוסף לכך למפקד "קבוצת הארמיות גלוויץ" - שהוטל עליה לתאם בין הארמיות הראשונה והשנייה.
ב-28 באוגוסט 1916 הועברו תחת פיקוד קבוצת הארמיות גם הארמייה השישית והארמייה השביעית, והפיקוד ניתן לרופרכט, נסיך הכתר של בוואריה, ובעקבות כך שונה שם קבוצת הארמיות ל"קבוצת הארמיות רופרכט". באביב 1917 לחמה קבוצת הארמיות בקרב אראס, קרב מסין וקרב פשנדל, ובאביב 1918 לחמה במתקפת האביב, ולאחר מכן ניסתה לבלום את מתקפת מאה הימים של מדינות ההסכמה.
ב-11 בנובמבר 1918 נכנעה הקיסרות הגרמנית למעצמות ההסכמה, ובעקבות כך פורקה קבוצת הארמיות.
מרקיף מוריס

פיניקס סאנס

מוריס נבחר בבחירה ה-13 בדראפט 2011 על ידי קבוצת פיניקס סאנס, כ-5 דקות לפני אחיו מרכוס שנבחר בבחירה הבאה על ידי יוסטון רוקטס. במהלך סוף שבוע האולסטאר של עונת הרוקי שלו, נבחר מוריס להשתתף במשחק הכוכבים העולים כשחקן "קבוצת שאק" וקלע 12 נקודות.
ב-6 בדצמבר 2012 הוריד מוריס שיא קריירה של 17 ריבאונדים במשחק נגד דאלאס מאבריקס. ב-21 בפברואר 2013 הצטרף לפיניקס מרכוס מוריס, אחיו של מרקיף, אחרי שנשלח אליה בטרייד מהרוקטס. הייתה זו הפעם השנייה בה משחקים בסאנס זוג אחים תאומים, לאחר שדיק וטום ואן ארסדייל שיתפו פעולה בפיניקס בעונת 1976/1977, האחרונה שלהם ב-NBA.
בעונת 2013/2014 שימש מוריס כשחקן ספסל בכל 81 המשחקים בהם שותף, אך עם זאת הציג שיפור משמעותי במשחקו ורשם שיאי קריירה בנקודות (13.8 למשחק), ריבאונדים (6.0) ואחוזי קליעה מהשדה (48.6%) ומהעונשין (79.2%). ב-11 בנובמבר 2013 זכה מוריס לראשונה בתואר "שחקן השבוע באזור המערבי" לאחר שהעמיד בשבוע החולף ממוצעים של 22.8 נקודות, 8 ריבאונדים ו-2 חטיפות למשחק והוביל את הליגה באחוזי קליעה מהשדה עם 69.8%. בעקבות שיפורו בעונה זו והיותו שחקן ספסל, היה מוריס מועמד מוביל הן לפרס השחקן המשתפר של העונה (סיים במקום העשירי בהצבעה) והן לפרס השחקן השישי של העונה (סיים במקום הרביעי). 
ב-29 בספטמבר 2014 חתם מוריס על הארכת חוזה בפיניקס ל-4 עונות נוספות עבור 32 מיליון דולר, בעוד אחיו מרכוס האריך את חוזהו לאותה תקופה עבור 20 מיליון דולר. בעונת 2014/2015 הפך מרקיף לשחקן חמישייה קבוע, והיה אחד השחקנים המובילים בקבוצה כשקלע 15.3 נקודות בממוצע למשחק. מרקיף ומרכוס, יחד עם חבריהם לקבוצה זוראן וגוראן דרגיץ', שיחקו יחד למספר דקות במהלך הרבע האחרון של משחק מול פילדלפיה 76' ב-2 בינואר 2015. בכך, נרשמה הפעם הראשונה בהיסטוריית ה-NBA בה שני זוגות אחים משתתפים יחד במשחק עבור אותה קבוצה. ב-13 בינואר 2015 קלע מוריס שיא קריירה של 35 נקודות בניצחון קבוצתו על קליבלנד קאבלירס, כשקלע 15 מתוך 21 הזריקות שלקח. 
בסיום עונת 2014/2015 נשלח מרכוס מוריס בטרייד לדטרויט פיסטונס, למורת רוחו של מרקיף שרצה להמשיך לשתף פעולה עם אחיו. בעקבות הטרייד ביקש מוריס מהנהלת הסאנס העברה לקבוצה אחרת, וכחודש לאחר מכן נקנס על ידי ליגת ה-NBA ב-10,000 דולר בגין התבטאותו הפומבית בנושא.

וושינגטון ויזארדס

במהלך עונת 2015/2016, ב-19 בפברואר 2016, נשלח בטרייד לוושינגטון ויזארדס בתמורה לכריס האמפריז, דואן בלייר ובחירת דראפט עתידית. ב-7 בפברואר 2019, לאחר כ-3 עונות בוושינגטון, הועבר בטרייד לניו אורלינס פליקנס בתמורה לווסלי ג'ונסון. ביום שלאחר מכן שוחרר מניו אורלינס, בטרם שיחק במדיה.

אוקלהומה סיטי ת'אנדר

ב-20 בפברואר 2019 חתם על חוזה באוקלהומה סיטי ת'אנדר עד סיום עונת 2018/2019.

דטרויט פיסטונס

ב-6 ביולי 2019 חתם על חוזה לשנה בדטרויט פיסטונס.
אליעזר רפאל מלאכי

אליעזר רפאל מלאכי (אנגלמן; ז' באדר ה'תרנ"ה, 3 במרץ 1895 - ט"ז בניסן ה'תש"ם, 2 בפברואר 1980) היה ביבליוגרף של הספרות העברית, יהודי-אמריקאי יליד ירושלים.

ביוגרפיה

נולד בירושלים לנחמה ושבתי אליהו אנגלמאן, ונקרא על שם סבו אליעזר רפאל אנגלמן, יליד בריסק. בהיותו בן שנתיים וחצי נפטרה אמו, ואביו נפטר אף הוא בצעירותו. הרב ישראל דוד רופמן, ר"מ בישיבת עץ חיים שנודע בכינויו "ר' דוד קובנר" לקח אותו תחת חסותו וגידל אותו בביתו מאז פטירת אביו. כילד הסתובב לצד חבורות המקובלים הספרדיים של ירושלים והיה מקורבו של המקובל יצחק גאגין שפתח בפניו את ספרייתו. בהמשך ביקר ב"מדרש אברבנאל" וכבר בגיל 14 ו-15 פרסם מכתבים וכתבות בלוח ארץ ישראל וב"חבצלת".
בגיל 17, ב-1912, נסע ללמוד באירופה. הוא עשה כחצי שנה בפריז וייתכן שגם בלונדון, אך לבסוף היגר לארצות הברית והשתקע בניו יורק.
בארצות הברית פעל בחוגי כתבי העת העבריים והיידישאים והחל לפרסם סקירות ואסופות ביבליוגרפיות, שהקנו לו את שמו כאחד הביבליוגרפים החשובים ביותר של הספרות העברית.
אינוולוציה (מתמטיקה)

במתמטיקה, אינוולוציה היא פונקציה שהיא ההופכית של עצמה. כלומר, פונקציה חד חד ערכית בין שתי קבוצות , המקיימת את התכונה  לכל .
דוגמה יסודית לאינוולוציה היא הפעולה של לקיחת משלים של קבוצה, או הפעולה של שלילת פסוק לוגי. בתחומים מסוימים במתמטיקה ל"אינוולוציה" יש משמעות מסוימת בהקשר בה היא מוגדרת. כך למשל בתורת החבורות, כל איבר מסדר 2 הוא אינוולוציה (למעשה איבר  הוא אינוולוציה אם ורק אם ההומומורפיזם  הוא אינוולוציה כפונקציה).
ממשלת ישראל השביעית

ציוני דרך ומדיניות

חילוקי הדעות המדיניים והאישיים בין דוד בן-גוריון למשה שרת גרמו להדחת שרת מהממשלה ב-19 ביוני 1956 ומינוי גולדה מאיר לשרת החוץ במקומו. באוקטובר 1956 הגיע בן-גוריון להסכם עם צרפת ובריטניה על שיתוף פעולה במבצע צבאי נגד מצרים (מבצע קדש), לאחר שזו סגרה את מצרי טיראן בפני כלי שיט ישראליים. במהלך המבצע כבש צה"ל את חצי האי סיני, ולאחר מכן נאלצה הממשלה בראשותו להחזיר את סיני בלחץ ממשלת ארצות הברית.
ב-31 בדצמבר 1957 הגיש ראש הממשלה בן-גוריון את התפטרותו לנשיא המדינה יצחק בן צבי, בנימוק ששרי אחדות העבודה לא התפטרו מתפקידם כדרישת בן-גוריון, לאחר שחשפו שהממשלה ביצעה עסקת נשק עם גרמניה המערבית.
האחיות המוצלחות שלי

העלילה

הסדרה מתארת את חייהן ויחסיהן של שלוש אחיות שמתוארות כבלתי-מוצלחות, לאחר נסיעת הוריהן להפלגה ארוכה ברחבי העולם. הבכורה אורית היא מורה בבית ספר תיכון; היא מקיימת מערכת יחסים לסבית אותה שומרת בסוד מהוריה. השנייה במשפחה היא נטלי, בחורה צעירה שלא מצליחה למצוא עבודה, ולא יודעת מה היא רוצה לעשות בהמשך חייה. האחות הצעירה מור היא חיילת ממורמרת, הסובלת מהצקות של מפקד ילדותי בצה"ל, ומאוהבת בבן גיגי, החייל הכי חתיך בגדוד.
סמואל זאובר

ביוגרפיה

סמואל זאובר, שנולד בטימישוארה, באימפריה האוסטרו-הונגרית, שיחק כדורגל בבוקרשט, רומניה, במועדון הכדורגל מכבי בוקרשט. הוא היה אחד מחברי הסגל של נבחרת רומניה בכדורגל, שהשתתפה במונדיאל הראשון, שנערך ב-1930 באורוגוואי, בו תיפקד כשוער השני.
בעונת 1924-5 שיחק במכבי בוקרשט ועונה לאחר מכן, ב-1925-6 שיחק ב"מעיין הספורט בוקרשט" (Isvorul Sportul București). משנת 1928 עד 1936 שיחק במכבי בוקרשט.
ב-1931, פתח בהרכב הנבחרת בשני המשחקים האחרונים של טורניר הבלקן הראשון, נגד יוגוסלביה בזגרב, ב-28 ביוני ונגד יוון באתונה, ב-29 בנובמבר, בו זכתה רומניה, היו אלו שתי ההופעות היחידות של זאובר בהרכב הראשון של הנבחרת במשחקים בינלאומיים רשמיים. בנוסף למשחקים אלה הופיע זאובר בשער של נבחרת רומניה גם במשחק ידידותי נגד נבחרת ליטא בקובנה, ב-26 באוגוסט.
בקיץ 1935 היה שוער מכבי בוקרשט שזכתה במקום הראשון במכביה השנייה שהתקיימה בתל אביב.
ביהדות רומניה של התקופה היו גאים בנציג הקהילה בנבחרת רומניה ושמו מוזכר בספרים המציינים את האישים הבולטים של יהדות רומניה.
בשנת 1964 עלה זאובר לישראל יחד עם אשתו מטילדה וביתו, מירלה, והתגורר בירושלים.
לאחר עלייתו עבד כמאמן קבוצות נוער, ולאחר מכן פתח חנות תמרוקים יחד עם אשתו, בה עבד עד סמוך לפטירתו.
סמי זאובר נפטר בירושלים, ב-10 ביוני 1986.